
Tisztelt Képviselő-testület !

A gyermekek védelméről és gyámügyi igazgatásról szóló 1997. évi XXXI. Törvény  (továbbiakban: Gyvt.) 96. § (6) bekezdése alapján: a helyi önkormányzat a gyermekjóléti és gyermekvédelmi feladatainak ellátásáról minden év május 31-éig – a külön jogszabályban meghatározott tartalommal – átfogó értékelést készít. Az értékelést a képviselő-testület általi megtárgyalást követően meg kell küldeni a gyámhivatalnak. A gyámhivatal az értékelés kézhezvételétől számított harminc napon belül javaslattal élhet a települési önkormányzat felé, amely hatvan napon belül érdemben megvizsgálja a gyámhivatal javaslatait és állásfoglalásáról, intézkedéséről tájékoztatja.

A fenti törvény és a végrehajtására kiadott, többször módosított 149/1997./IX.10./ Kormányrendelet előírásain túl a 3/2015.(II.28.) Önkormányzati Rendelet tartalmazta az egyes ellátások fajtáit, eljárási és elbírálási szabályait.


A település lakosainak száma 2015. január 1-én                   293 fő

kiskorú gyermekek száma:                            0 – 18                     66 fő
ezen belül:
0 - 5 év                                                                                             15 fő
6 – 14 év                                                                                           43 fő
15 – 18 év                                                                                          8 fő



A pénzbeli ellátás önkormányzati szinten a rendkívüli települési támogatás  keretén belül igényelhető, elbírálása a Képviselő-testület feladata – amelyet átruházott a Polgármesterre. 

Jegyzői hatáskörbe tartozik a rendszeres gyermekvédelmi kedvezményre való jogosultság megállapítása. Ez ugyan konkrét, havi pénzbeli támogatással nem jár, ugyanakkor több jogosultságot biztosít: az óvodai ellátásért és az általános iskolásoknak a napközis, menzai ellátásért nem kell térítési díjat fizetni, ingyenesen jogosultak tankönyvellátásra, a középiskolások 50 %-os étkezési díjkedvezményre  illetve egyéb, külön jogszabályokban megállapított kedvezményekre. A kedvezmények  teljes listáját nem is lehet felsorolni, napról-napra változhatnak.  

Az  augusztus elsején illetve november 1-jén kedvezményre  jogosultak részére augusztus illetve november hónapban  fejenként 5.800.- Ft egyszeri támogatás került kifizetésre  Erzsébet utalvány formájában, természetbeni juttatásként.  A további években is ezt a támogatási formát természetbeni ellátásként kell biztosítani. Az egyszeri támogatások összegét a központi költségvetés 100 %-on megtéríti.

2015. december 31-én  3 család 7 gyermeke  ( ebből: 3-5 éves: 1 fő; 6-13 éves: 3 fő; 14-17 éves: 3 fő )részesült rendszeres gyermekvédelmi kedvezményben. 2 családban nevelnek 3 gyermeket (közülük az egyik egyedülálló),  1 családban van 1 gyermek.

Általános tapasztalat, hogy abban az esetben ha egy családban két gyermeket nevelnek és mindkét szülő – akárcsak minimálbérért is – dolgozik már nem jogosult erre az ellátásra.

-  2  -
A rendszeres gyermekvédelmi kedvezményre való jogosultság megállapítása iránti kérelem nem került elutasításra. 

Az erre vonatkozó  jogszabály alapján 2 család 4 gyermeke hátrányos helyzete – alacsony iskolai végzettség miatt-  került megállapításra.

Lakásfenntartási támogatásban  jelenleg 1 család ( 3 gyerekkel) részesül lakásfenntartási támogatásban,  1 – 1 éves időtartamban. A támogatás természetben –  vízszámlára történő utalással – történik.
Rendkívüli gyermekvédelmi támogatás (eseti segély) iránti konkrét  kérelem nem volt, de 1 család (3 gyermekkel, 2 alkalommal) kapott átmeneti segélyt összesen 10 ezer forint összegben – ahol kiskorú gyermekek is élnek.
3 családban született gyermek, részükre a sáskai újszülötteknek járó 20-20 ezer forint összegű támogatást fizettünk.
Beiskolázási támogatást 4 család 10 gyermeke kapott 10-10 ezer forint összegben.

Sáska Község Önkormányzata – Zalahaláp Önkormányzatával Társulási formában biztosítja a gyermekek napközbeni ellátását. Az Óvodában, óvodabölcsődében óvodai nevelő munka, menza és napközis étkezés folyik. Gyakorlatilag minden jelentkezőt fel tudnak venni, magas színvonalú a képzés és az ellátás, jó a szakmai munka.

Általános Iskola (Zalahaláp-Sáska-Gyulakeszi)
Napközi: elsőtől hatodik osztályosok számára biztosított az  ellátás.
A gyermekek étkeztetését a Társulás intézményén keresztül oldja meg.

Sáska Község Önkormányzata a gyermekjóléti szolgáltatást 2009. évtől a Tapolca és Környéke Kistérség Többcélú Társulásán belül a Balaton-felvidéki Szociális és Gyermekjóléti Szolgálattal látja el.  A Szolgálat minden évben beszámol tevékenységéről a Társulási Tanácsnak. A családgondozó Linterné Starcsevics Nikoletta képzettsége megfelel a jogszabályi előírásoknak. 

Településünkön fogadóórát minden héten hétfőn 10.15 – 11.15 óráig tart a Polgármesteri hivatal épületében, az intézmény székhelyén, Tapolcán pedig minden pénteken 8-10 óráig.
Elsősorban információ nyújtásra (25 esetben), tanácsadásra ( 27 esetben),  segítő beszélgetésre ( 19 esetben), hivatalos ügyekben való közreműködés (2 esetben)  volt igény.
Családlátogatásra 65 esetben került sor.
2015. évben alapellátás keretében 4 család 7 gyermekével kapcsolatban történt családgondozás.
A gyermekjóléti szolgáltatás feladata többek között szervezési, szolgáltatási és gondozási feladat. A Gyermekjóléti Szolgálat családgondozója folyamatosan figyelemmel kíséri a településen élő gyermekek szociális helyzetét, veszélyeztetettségét, kapcsolatot tart a gyermekekkel és meghallgatja panaszaikat, segít azok orvoslásában. 
Szociális válsághelyzetben lévő várandós anyával kapcsolatban  védőnői jelzés nem volt, családgondozásra nem volt szükség. 
Gyermek- és fiatalkorú bűnelkövetőkkel kapcsolatban jelzés nem érkezett a Szolgálathoz. Egy esetben érkezett jelzés fiatalkorú szabálysértéséről.
A jelzőrendszer jól működik, rendszeresek az esetmegbeszélések, ezeken a védőnő, háziorvos, gyámügyi előadó, körzeti megbízott, intézményvezetők, iskolai-, óvodai gyermekvédelmi felelősök vesznek részt. 2015. évben 3 esetben szakmaközi megbeszélést szerveztek részükre.
Sáska településen élő gyermekekkel és családjaikkal  kapcsolatosan  2015. évben összesen 11 írásos jelzés érkezett ( védőnőtől, közoktatási intézménytől és a gyámhivataltól) a Szolgálathoz. 

Júliusban nyári tábor keretében 4 napos programsorozattal strandolással, könyvtár- és rendőrségi látogatással, filmvetítéssel, játszóházzal  szórakoztatták a gyerekeket, a védőnő az egészséges táplálkozásról tartott tájékoztatót. Decemberben télapó ünnepség keretében szervezett az önkormányzat gyermekprogramot, bábelőadás, bohócjelenet került bemutatásra, játszóház keretében pedig testfestés, rajzolás, karácsonyi dísz készítése volt.

A jegyző hatáskörébe utalt gyámhatósági feladatok ellátása biztosított.
Magántanulói státuszra ez évben nem volt igény. 
Ügygondnok kirendelésére nem volt szükség, teljes hatályú apai elismerő nyilatkozat felvételére nem került sor.
Kiskorút érintő környezettanulmányozás végzésére  nem  volt szükség.
2013. január 1-től az igazolatlan iskolai hiányzásokkal kapcsolatos ügyintézés, a védelembe vételi eljárás és az ideiglenes elhelyezés a Járási Hivatal Gyámhivatalához került.
Védelembe vételi eljárás lefolytatására szerencsére nem volt szükség. 
Kiskorú, illetve fiatalkorú személy által elkövetett szabálysértés elkövetése miatt 2015. évben nem indult eljárás.
2015-ben felügyeleti szerv általi szakmai ellenőrzés nem volt.

Sáska Község Önkormányzata gyermekvédelmi és gyámügyi feladatait a társhatóságokkal és a gyermekvédelmi jelzőrendszer tagjaival szorosan együttműködve biztosítja.
Az önkormányzat  47/2015.(X.12.) számú határozatával elfogadta    a konkrétan a településre vonatkozó bűnmegelőzési koncepcióját.  Nagyon fontos feladat a bűnmegelőzés, a lakosság tájékoztatása.  
A Rendőrség körzeti megbízottjával megfelelő kapcsolat került kiépítésre. Reméljük sikerül megvalósítani a biztonságosabb lakókörnyezet kialakítását. Csak a rendőri jelenlét nem elegendő a megelőzéshez. Szükséges a pedagógusok, a családgondozó, a gyámügyi ügyintéző tevékenysége is ahhoz, hogy ne szaporodjon el a gyermekkori, fiatalkori bűnelkövetések, szabálysértések száma. 
Az oktatás területén különös gondot kell fordítani a felvilágosító munkára, a káros szenvedélyek, a bűnmegelőzés és az egészséges életmódra nevelés területén. Szabadidős programokkal, felvilágosító előadások szervezésével, a szülőkkel való szorosabb együttműködés kialakításával meg kell akadályozni, hogy gyermekeink a drogfogyasztás és más szenvedélybetegségek, bűnügyek áldozatává/okozójává, fogyasztójává váljanak.
[bookmark: _GoBack]A családok anyagi helyzetének romlása egyre nagyobb, gyakoriak a számlaelmaradások. Továbbra is biztosítani kell, hogy anyagi okból egyetlen gyermek se kerüljön ki a családból, az életvitele, nevelési problémák megoldásához maximális segítséget kell nyújtani a helyi szakemberek bevonásával, illetve máshol igénybe vehető ellátásokról való tájékoztatással.

Összességében megállapítható, hogy az önkormányzat gyermekjóléti és gyermekvédelmi feladatainak ellátása megfelelő szakmai színvonalon működik.
Kérem a Tisztelt Képviselő-testületet, hogy a 2015. évben végzett gyermekjóléti és gyermekvédelmi feladatok ellátásáról szóló átfogó értékelést vitassa meg, és fogadja el.

Sáska, 2015. május 12.
                                                                                                               Kovács Nándor
                                                                                                                 polgármester




H a t á r o  z a t i  javaslat:

Sáska Község Önkormányzat Képviselő-testülete megtárgyalta a gyermekek védelméről és a gyámügyi igazgatásról szóló 1997. évi XXXI. törvény 96. § (6) bekezdése alapján az Önkormányzat gyermekjóléti és gyermekvédelmi feladatok 2015. évi ellátásáról készített értékelést.

Az Önkormányzat a feladatellátásról szóló értékelést tudomásul vette, azt elfogadja és úgy határozott, hogy lehetőségeitől függően mindent elkövet a feladatellátás szinten tartása érdekében.

Az értékelést megküldi a Veszprém Megyei Kormányhivatal Szociális és Gyámhivatalához (8200 Veszprém, Megyeház tér 1.)

Felelős: Kovács Nándor polgármester
Határidő: 2016. május 31.

